ཟློས་གར་ནི།གླུ་གཞས་དང༌།བྲོ་གར།རོལ་དབྱངས་སོགས་འཁྲབ་སྟོན་སྒྱུ་རྩལ་སྤྱི་ལ་གོ་ཞིང༌།གཞི་རིམ་གོང་མའི་སྐབས་སུ།རྣམ་ཐར་དང་།གཏམ་བརྗོད།གནའ་དེང་གི་འཁྲབ་གཞས་སོགས་སློབ་མའི་དྲན་ཤེས་དང་མོས་ཁམས་སོགས་ཡར་རྒྱས་གཏོང་ཐབས་སུ་དམིགས་ཏེ་ནང་དོན་བཀོད་སྒྲིག་བྱ་དགོས་པ་མ་ཟད།སློབ་ཕྲུག་བྱེ་བྲག་པའི་བག་ལ་ཉལ་བའི་ནུས་པ་ལའང་དམིགས་བསལ་བསམ་གཞིགས་ཀྱིས་སློབ་སྟོན་བྱ་དགོས།རོལ་དབྱངས་དང༌།བྲོ་གར་སོགས་གདམ་གསེས་བྱ་སྐབས་སློབ་ཕྲུག་གིས་བོད་མིའི་རིག་གཞུང་དང་འདུ་ཤེས་འཛིན་སྟངས་ལས་མ་འགལ་བ་བྱ་རྒྱུར་གཙོ་འདོན་བྱ་དགོས།ཟློས་དགེ་རྣམ་པས་ཟློས་གར་ཁྲིད་སྟོན་དང་འབྲེལ་རང་ཉིད་ཀྱི་ཆེད་ལས་ཐོག་ཉམས་ཞིབ་དང།གླུ་གཞས་དང་རོལ་མོ།ཟློས་གར་སོགས་གསར་གཏོད་བྱས་ཏེ་དམངས་ཀྱི་འཚོ་བ་ཕུན་སུམ་ཇེ་ཚོགས་སུ་གཏོང་རྒྱུར་ཤུགས་སྣོན་རྒྱག་དགོས་ཤིང།འབྲེལ་ཡོད་འཛིན་སྐྱོང་ནས་དེར་མཐུན་རྐྱེན་གང་ཐུབ་སྦྱོར་རྒྱུ།ཟློས་གར་དང་རོལ་དབྱངས་བསླབ་གཞི།ཟློས་གར་ནི་གླུ་གཞས་དང།བྲོ་གར།རོལ་དབྱངས་སོགས་འཁྲབ་སྟོན་སྒྱུ་རྩལ་ཞིག་ཡིན་པས་འཁྲབ་སྟོན་བྱས་པ་བརྒྱུད་རིག་གཞུང་གི་འདུ་ཤེས་དང།ལོ་རྒྱུས་ཀྱི་འདུ་ཤེས།མི་རིགས་ཀྱི་འདུ་ཤེས།རོལ་རྩེད་ཀྱི་འདུ་ཤེས་བཅས་མིའི་ཤེས་རྒྱུད་དུ་བག་ཆགས་ངེས་ཅན་ཞིག་ཐེབས་འཇུག་གི་ཡོད་ལ།ཟློས་གར་དེ་ཉིད་སྔོན་བྱུང་གཏམ་རྒྱུད་དང་།ལོ་རྒྱུས།ལྷ་སྒྲུང་སོགས་ལད་ཟློས་ཀྱི་གར་བྱེད་པ་ཙམ་མ་ཡིན་པར་སྔོན་སྲོལ་རྒྱུན་འཛིན་དང་དུས་ནས་དུས་སུ་གསར་གཏོད་བྱས་ཏེ་དམངས་ཀྱི་འཚོ་བ་ཕུན་སུམ་ཇེ་ཚོགས་སུ་གཏོང་དགོས།རྒྱུན་འཛིན་དང་གསར་གཏོད་གཉིས་ཀྱི་འབྲེལ་བའི་སྐོར་ལ་འགྲེལ་ཚུལ་མི་འདྲ་བ་ཡོད་ཀྱང་འདིར་རྒྱུན་འཛིན་ནི་འཁྲབ་ཆས་དང།རོལ་དབྱངས།འཁྲབ་ཚུལ།འཁྲབ་སྟངས་བཅས་སྔར་སྲོལ་ཇི་མ་ཇི་བཞིན་དུ་འཁྲབ་ཁྲིད་བྱེད་དགོས་ཤིང།གསར་གཏོད་ནི་དུས་རབས་ཀྱི་དགོས་མཁོ་དང་།སློབ་ཕྲུག་གི་མོས་འདུན།སྤྱི་ཚོགས་ཀྱི་རོལ་རྩེད་དགའ་ཞེན་ལ་ལྟོས་ནས་སྔར་མེད་གསར་གཏོད་བྱེད་པར་གོ་བ་ཡིན།སྐབས་བབས་འདིའི་ཟློས་གར་བསླབ་གཞིའི་ནང་།བོད་ཀྱི་སྲོལ་རྒྱུན་ནང་མ་སྟོད་གཞས་དང།གླུ་གར།བྲོ་གར།གཏམ་རྒྱུད།རྣམ་ཐར།ལྷ་མོའི་འཁྲབ་གཞུང་བཅས་སྲོལ་རྒྱུན་གྱི་སྐོར་དང།བོད་ཕྱི་ནང་གི་སྤྱི་ཚོགས་དང།ཆབ་སྲིད།བོད་དོན་འཐབ་རྩོད།ཤེས་ཡོན་སོགས་ཀྱིས་མཚོན་པའི་དགོད་བྲོའི་གཏམ་གླེང།གཏམ་བརྗོད་འཁྲབ་སྟོན།དེང་དུས་ཀྱི་གླུ་གར།རོལ་རྩེད་འཁྲབ་སྟོན་གཞན་བཅས་གསར་གཏོད་ཀྱིས་འཁྲབ་ཁྲིད་བྱེད་དགོས།ཟློས་གར་བསླབ་གཞི་འདི་དག་ཁྲིད་སྟོན་ཆེད་གཟའ་འཁོར་རེར་དངོས་གཞིའི་ཚོགས་ཐུན་གཉིས་ལས་མ་ཉུང་བ་དང།སྔ་དགོང་དང་དུས་ཆེན་སོགས་སུ་སྦྱོང་བརྡར་དང་འཁྲབ་སྟོན་གྱི་གོ་སྐབས་གང་མང་བསྐྲུན་དགོས།ཟློས་གར་བསླབ་གཞིའི་དམིགས་ཚད་ནི།བོད་ཀྱི་སྲོལ་རྒྱུན་གྱི་གཞས་སྣ་འཁྲབ་སྟོན་སོགས་ལ་རྒྱུས་མངའ་དང་གོ་རྟོགས་ཡོང་བར་བྱས་ཏེ་བོད་མིའི་རིག་གཞུང་ལ་དང་ཞེན་སླེབས་འཇུག་རྒྱུ།བོད་མིའི་རོལ་ཆ་ཁག་བྱང་ཆ་ལྡན་པའི་ངང་དཀྲོལ་ཤེས་པ།བོད་ཀྱི་ཐུན་མོང་མ་ཡིན་པའི་རོལ་རྩེད་ཀྱི་གླུ་གཞས་དང།གཏམ་གླེང་།གཏམ་བརྗོད་སོགས་ལ་དགའ་མོས་དང་།འཁྲབ་སྟོན་བྱེད་པར་སྤྲོ་བ་ལྡན་པར་བྱ༌དགོས།